Plaasaanval: 15 jaar tronkstraf vir egpaar se nagmerrie-aanvalArgieffoto Hans Lekgetho (27) is tot 15 jaar tronkstraf gevonnis vir die wrede aanval op Jan Pretorius (72) en sy vrou op 18 November 2012 op hul plaas Uitschot in Biesiesvlei, Noordwes. “Lekgetho is Vrydag gevonnis vir die misdade wat hy saam met twee minderjariges gepleeg het,” het sers. Kelebogile Moleko, woordvoerder van die polisie, in ‘n verklaring gesê. “Die minderjariges het as staatsgetuies opgetree.” ŉ Deeglike ondersoek het daartoe gelei dat al die gesteelde eiendom, insluitend ŉ VW Jetta en vier vuurwapens opgespoor is. “Die beskuldigde het die slagoffer tydens die misdaad met ŉ ysterstaaf aangerand,” het Moleko gesê. “Hy het geval en is in die huis ingeneem waar hy herhaaldelik geslaan is. Sy vrou se hande is aan die toilet vasgebind en die beskuldigde het die kluissleutel geëis. Sy het geweier en haar vinger is met ŉ mes byna afgesny.” Die aanvallers het onder andere ook paraffien oor Pretorius uitgegooi, ŉ kombers oor hom gegooi en hulle wou sy baard aan die brand steek. Hulle het gevlug toe ŉ hekklokkie gelui het. Hulle het die motor en vuurwapens ter waarde van R350 000 gebuit. Klik hier om ŉ vorige berig oor die aanval te lees. WAARSKUWING: Die besonderhede in die berig kan sensitiewe lesers ontstel.